Farg‘ona viloyatining Furqat tumani ijtimoiy-iqtisodiy rivojlantiriladi

Normativ-huquqiy hujjatlar loyihalari muhokamasi portalida Vazirlar Mahkamasining “Farg‘ona viloyatining Furqat tumanini ijtimoiy-iqtisodiy rivojlantirish bo‘yicha qo‘shimcha chora-tadbirlar to‘g‘risida”gi qarori loyihasi joylashtirildi.
Hujjat bilan quyidagilar:
2018-2019 yillarda Furqat tumanida kafolatli ish o‘rinlari tashkil etish hamda sanoat, qishloq xo‘jaligi va xizmatlar ko‘rsatish sohasini rivojlantirish loyihalarining manzilli ro‘yxati;
2019-2020 yillarda ta'lim muassasalari, sog‘liqni saqlash, madaniyat va sport obektlarni qurish, rekonstruksiya qilish va kapital ta'mirlash bo‘yicha chora-tadbirlar rejasi tasdiqlanishi mumkin.
Farg‘ona viloyati hokimligi, O‘zbekiston Respublikasi Investitsiyalar bo‘yicha davlat qo‘mitasi, Iqtisodiyot vazirligi, Xususiylashtirilgan korxonalarga ko‘maklashish va raqobatni rivojlantirish davlat qo‘mitasining “Navbahor” mahalla fuqarolar yig‘ini hududida joylashgan tuman hokimligi balansidagi sobiq Navbahor ulgurji savdo bazasi negizida sovitish kameralari, konsignatsiya omborlari, qishloq xo‘jaligi mahsulotlarini qayta ishlash, o‘rab-joylashtirish, ularni saralash, saqlash va boshqa zarur infratuzilmani o‘z ichiga oladigan, umumiy maydoni 1,7 gektar bo‘lgan temir yo‘l transporti hamda avtomobillarda yuk tashish uchun logistika markazini tashkil etish to‘g‘risidagi taklifi ma'qullanishi mumkin.
Farg‘ona viloyati hokimligi O‘zbekiston Respublikasi Investitsiyalar bo‘yicha davlat qo‘mitasi bilan birgalikda salohiyatli investorlarni jalb etgan holda logistika markazini tashkil etish bo‘yicha loyihani 2019 yilning yakuniga qadar amalga oshirilishini ta'minlaydi.
Farg‘ona viloyati hokimligi, O‘zbekiston Respublikasi Madaniyat vazirligi, Xususiylashtirilgan korxonalarga ko‘maklashish va raqobatni rivojlantirish davlat qo‘mitasi va “Hidoyatxon Sardorbek Sanjarbek Bog`i” bog‘dorchilik yo‘nalishidagi fermer xo‘jaligining Furqat tumanida davlat-xususiy sheriklik asosida zamonaviy madaniyat va istirohat bog‘ini barpo etish loyihasini amalga oshirish to‘g‘risidagi taklifiga rozilik berilishi hamda O‘zbekiston Respublikasi Madaniyat vazirligi loyihada davlat sherigi sifatida ishtirok etishi belgilanishi mumkin.
Farg‘ona viloyati hokimligi O‘zbekiston Respublikasi Madaniyat vazirligi bilan birgalikda ikki oy muddatda joylashgan hudud va hajmi nuqtai-nazaridan zamonaviy madaniyat va istirohat bog‘ini barpo etish uchun maqbul bo‘lgan, shu jumladan aholi tashrifi uchun qulay joydan 5 gektar yer maydonini madaniyat va istirohat bog‘i barpo etish loyihasiga kamida 1,0 mln. AQSh dollariga teng miqdorda investitsiya kiritish, uni 2019 yil oxirigacha ishga tushirish, kamida 80 ta ish o‘rni yaratish sharti bilan ajratilishini ta'minlaydi.
O‘zbekiston Respublikasi Iqtisodiyot vazirligi, Xususiylashtirilgan korxonalarga ko‘maklashish va raqobatni rivojlantirish davlat qo‘mitasi, Farg‘ona viloyati hokimligining Furqat tumani “Qo‘qonboy” mahalla fuqarolari yig‘ini Qo‘qonboy qishlog‘i 601-603 konturlar hududida tuman hokimligi zaxirasidagi 1,45 gektar yer maydonida kichik sanoat zonasini tashkil etish to‘g‘risidagi taklifiga rozilik berildi.
Belgilab qo‘yilishicha:
KSZ hududida, birinchi navbatda, import o‘rnini bosadigan, eksportga yo‘naltirilgan yuqori texnologiyali ishlab chiqarishlarni barpo etish bo‘yicha loyihalar joylashtiriladi;
KSZ hududidagi davlat ko‘chmas mulki tadbirkorlik sub'yektlariga biznes rejalarni bajarish, ish o‘rinlarini yaratish va saqlab qolish, barcha turdagi soliqlar va boshqa majburiy to‘lovlarni o‘z vaqtida to‘lash sharti bilan keyinchalik mulk huquqi berilgan holda 10 yilga uzoq muddatli ijaraga beriladi;
KSZ hududidagi ko‘chmas davlat mulkidan ijara davrida foydalanish uchun ijaraga olingan maydonda amalga oshirilayotgan faoliyat turidan kelib chiqqan holda, ortib boradigan koeffitsiyentni qo‘llamasdan ijara to‘lovining eng kam stavkasi belgilanadi;
KSZ ishtirokchilariga investitsiyaviy loyihalarni amalga oshirish uchun yer uchastkalarini berish to‘g‘risidagi qarorlar O‘zbekiston Respublikasi Prezidentining «Erkin iqtisodiy zonalar va kichik sanoat zonalari faoliyati samaradorligini oshirish borasidagi qo‘shimcha chora-tadbirlar to‘g‘risida» 2017 yil 25 oktabrdagi PQ–3356-son qarori bilan tashkil etilgan Farg‘ona viloyati erkin iqtisodiy va kichik sanoat zonalari ma'muriy kengashi tomonidan qabul qilinadi.